## Rješenje kojim se trgovačkom društvu EUROAGRAM TIS d.o.o., Zagreb, odobrava objavljivanje ponude za preuzimanje javnog dioničkog društva SUNCE OSIGURANJE d.d., Zagreb

### NN 86/2006 (28.7.2006.), Rješenje kojim se trgovačkom društvu EUROAGRAM TIS d.o.o., Zagreb, odobrava objavljivanje ponude za preuzimanje javnog dioničkog društva SUNCE OSIGURANJE d.d., Zagreb

# AGENCIJA ZA NADZOR FINANCIJSKIH USLUGA

**2054**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva EUROAGRAM TIS d.o.o.,
Zagreb, Ulica grada Vukovara 282, za odobrenje objavljivanja ponude za
preuzimanje javnog dioničkog društva SUNCE OSIGURANJE d.d., Zagreb, Braće Domany
6, na sjednici održanoj 21. srpnja 2006. godine, donijela je

## RJEŠENJE

1. Trgovačkom društvu EUROAGRAM TIS d.o.o., Zagreb, Ulica grada Vukovara 282,
odobrava se objavljivanje ponude za preuzimanje javnog dioničkog društva SUNCE
OSIGURANJE d.d., Zagreb, Braće Domany 6.
2. Ovo Rješenje objavit će se u »Narodnim novinama«».

```
Obrazloženje
```

I. Trgovačko društvo EUROAGRAM TIS d.o.o., Zagreb, Ulica grada Vukovara 282,
podnijelo je Komisiji za vrijednosne papire Republike Hrvatske, kao pravnom
predniku Hrvatske agencije za nadzor financijskih usluga (dalje u tekstu:
Agencija), 2. studenoga 2005. godine, temeljem odredbe članka 13. stavak 1.
Zakona o preuzimanju dioničkih društava (dalje u tekstu: Zakon), Zahtjev za
odobrenje objavljivanja ponude za preuzimanje trgovačkog društva SUNCE
OSIGURANJE d.d., Zagreb, Braće Domany 6 i dokumentaciju u privitku.
Nakon izvršenog uvida u dokumentaciju priloženu uz zahtjev, utvrđeno je da je
dokumentacija nepotpuna, u smislu odredbe članka 12. stavak 2. Zakona, pa je
Komisija za vrijednosne papire Republike Hrvatske dopisima od 11. i 25.
studenoga, 29. prosinca 2005. godine, te Agencija dopisom od 18. siječnja 2006.
godine, od Ponuditelja tražila njezinu dopunu.
Agencija je na zahtjev Ponuditelja, Zaključcima od 9. veljače i 22. ožujka 2006.
godine, Ponuditelju produžavala dodijeljene rokove za dostavu Odluke Agencije za
zaštitu tržišnog natjecanja o prijavljenoj namjeri provedbe koncentracije
poduzetnika.
Ponuditelj je Zahtjev dopunjavao sukcesivno podnescima od 21. studenoga, 16. i
23. prosinca 2005. godine, 16. i 27. siječnja, 7. veljače, 22. ožujka, 28.
lipnja, 4., 7. i 12. srpnja 2006. godine. Posljednju dopunu dokumentacije
Agencija je zaprimila 12. srpnja 2006. godine, od kada se Zahtjev Ponuditelja za
odobrenje objavljivanja ponude za preuzimanje smatra urednim.
II. Izdavatelj je javno dioničko društvo, sukladno odredbi članka 114. stavak 1.
točka 1. Zakona o tržištu vrijednosnih papira (»Narodne novine« broj 84/02).
III. Obveza objavljivanja ponude za preuzimanje nastala je za Ponuditelja i
trgovačka društva EUROHERC OSIGURANJE d.d., Zagreb, Ulica grada Vukovara 282;
JADRANSKO OSIGURANJE d.d., Split, Put Supavla 1/II; EUROHERC ŽIVOTNO OSIGURANJE
d.d., Zagreb, Ulica grada Vukovara 282 (sadašnje AGRAM ŽIVOTNO OSIGURANJE d.d.);
EURO DAUS d.d., Split, Put Mostina 1 i EUROLEASING d.o.o., Zagreb, Remetinečka
cesta 98, 2. listopada 2004. godine, sukladno odredbi članka 4. stavak 1., a u
svezi s člankom 8. stavak 1. točka a) i stavkom 4. Zakona. Navedena društva su
kao društva koncerna AGRAM usklađeno djelovala u svezi sa stjecanjem dionica
Izdavatelja i to stjecanja ukupno 179.681 dionice, koje su stekla temeljem 12
Ugovora o prodaji i prijenosu dionica Izdavatelja, svi sklopljeni 2. listopada
2004. godine. Budući da je u vrijeme nastanka obveze na objavljivanje ponude za
preuzimanje Izdavatelja, temeljni kapital Izdavatelja iznosio 33.000.000,00
kuna, te je bio podijeljen na 200.000 redovnih dionica i 130.000 povlaštenih
dionica, nominalne vrijednosti 100,00 kuna svaka, to je 179.681 dionica
predstavljala 54,45% učešća u temeljnom kapitalu Izdavatelja, a davala je 89,84%
od ukupnog broja glasova koje daju dionice Izdavatelja s pravom glasa.
Nakon nastanka obveze na objavljivanje ponude za preuzimanje, Ponuditelj i
društva koncerna AGRAM: EUROHERC OSIGURANJE d.d., Zagreb, Ulica grada Vukovara
282; JADRANSKO OSIGURANJE d.d., Split, Put Supavla 1/II; EUROHERC ŽIVOTNO
OSIGURANJE d.d., Zagreb, Ulica grada Vukovara 282 (sadašnje AGRAM ŽIVOTNO
OSIGURANJE d.d.); EURO DAUS d.d., Split, Put Mostina 1; EUROLEASING d.o.o.,
Zagreb, Remetinečka cesta 98 i EURODOM d.o.o., Osijek, Drinska 123, stekli su
ukupno 91.520 dodatnih dionica s pravom glasa, a 31. listopada 2005. godine,
zaključili su Sporazum o usklađenom djelovanju u svezi stjecanja dionica
Izdavatelja temeljem kojeg će ponudu za preuzimanje Izdavatelja, sukladno
odredbi članka 8. stavak 8. Zakona, objaviti Ponuditelj.
Nakon svih stjecanja, a prema dokumentaciji koja je priložena uz predmetni
zahtjev i podacima kojima raspolaže Agencija, Ponuditelj raspolaže sa 38.515
redovnih dionica, odnosno 9,46% učešća u temeljnom kapitalu Izdavatelja, što
daje 13,89% od ukupnog broja glasova koje daju dionice Izdavatelja s pravom
glasa; trgovačko društvo EUROLEASING d.o.o., Zagreb, Remetinečka cesta 98,
raspolaže sa 41.191 redovnom dionicom, odnosno 10,11% učešća u temeljnom
kapitalu Izdavatelja, što daje 14,86% od ukupnog broja glasova koje daju dionice
Izdavatelja s pravom glasa; trgovačko društvo EURO DAUS d.d., Split, Put Mostina
1, raspolaže sa 40.831 redovnom dionicom, odnosno 10,03% učešća u temeljnom
kapitalu Izdavatelja, što daje 14,73% od ukupnog broja glasova koje daju dionice
Izdavatelja s pravom glasa; trgovačko društvo EUROHERC OSIGURANJE d.d., Zagreb,
Ulica grada Vukovara 282, raspolaže sa 42.773 redovne dionice, odnosno 10,50%
učešća u temeljnom kapitalu Izdavatelja, što daje 15,43% od ukupnog broja
glasova koje daju dionice Izdavatelja s pravom glasa; trgovačko društvo AGRAM
ŽIVOTNO OSIGURANJE d.d., Zagreb, Ulica grada Vukovara 282, raspolaže sa 55.502
redovne dionice, odnosno 13,63% učešća u temeljnom kapitalu Izdavatelja, što
daje 20,00% od ukupnog broja glasova koje daju dionice Izdavatelja s pravom
glasa; trgovačko društvo JADRANSKO OSIGURANJE d.d., Split, Put Supavla 1/II,
raspolaže sa 41.242 redovne dionice, odnosno 10,13% učešća u temeljnom kapitalu
Izdavatelja, što daje 14,87% od ukupnog broja glasova koje daju dionice
Izdavatelja s pravom glasa i trgovačko društvo EURODOM d.o.o., Osijek, Drinska
123, raspolaže sa 11.147 redovnih dionica, odnosno 2,74% učešća u temeljnom
kapitalu Izdavatelja, što daje 4,02% od ukupnog broja glasova koje daju dionice
Izdavatelja s pravom glasa i 130.000 povlaštenih dionica Izdavatelja bez prava
glasa, što predstavlja 31,92% učešća u temeljnom kapitalu Izdavatelja.
IV. Cijena po kojoj Ponuditelj nudi otkup dionica u ponudi za preuzimanje iznosi
560,09 kuna po dionici. Prema podacima dostupnima Agenciji i dokumentaciji
priloženoj uz predmetni Zahtjev, najviša cijena po kojoj su Ponuditelj i osobe s
kojima Ponuditelj djeluje zajednički stjecali dionice Izdavatelja s pravom glasa
iznosi 560,09kuna po dionici. Prema očitovanju Zagrebačke burze d.d., Zagreb i
Varaždinske burze d.d., Varaždin, nije bilo trgovanja dionicama Izdavatelja u
zadnja tri mjeseca prije nastanka obveze objavljivanja ponude za preuzimanje, te
je utvrđeno da je cijena izražena u ponudi za preuzimanje u iznosu od 560,09
kune po dionici, utvrđena u skladu s odredbom članka 15. stavci 3. – 6. Zakona.
V. Ponuditelj i osobe s kojima Ponuditelj djeluje zajednički vlasnici su ukupno
271.201 redovne dionice Izdavatelja, a temeljni kapital Izdavatelja podijeljen
je na 277.261 redovnu dionicu i 130.000 povlaštenih dionica, svaka u nominalnom
iznosu od 100,00 kuna. Novčana sredstva potrebno je osigurati sukladno odredbi
članka 9. stavka 1. Zakona, za plaćanje preostalih 6.060 dionica Izdavatelja s
pravom glasa, u iznosu od najmanje 3.394.145,40 kuna. Uvidom u Garanciju br.
9032/06 koju je 12. srpnja 2006. godine, u korist svih dioničara Izdavatelja,
izdala SOCIETE GENERALE – SPLITSKA BANKA d.d., Split, R. Boškovića 16, s rokom
važenja najkasnije do 30. rujna 2006. godine, utvrđeno je da je Ponuditelj
osigurao sredstva u iznosu 3.394.145,40 kuna.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 2. točke 24.
Pravilnika o vrsti i visini administrativnih pristojbi i naknada (»Narodne
novine« broj 115/02 i 43/03).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/05
Urbroj: 326-101/06-18
Zagreb, 21. srpnja 2006.

Predsjednik Uprave
**Ante Samodol**, v. r.

Rješenje, NN 86/2006-2054
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)